27. ΑΠΟΦΑΣΙΣ ΥΠΟΥΡΓΟΥ ΟΙΚΟΝΟΜΙΚΩΝ Αριθ. 110401/343 της 28 Ιουλ./11 Αυγ.  1976 (ΦΕΚ Β΄ 1019) Περί του τρόπου λειτουργίας της Γνωμοδοτικής Επιτροπής Λογιστικού των Ν.Π.Δ.Δ. Έχοντες υπ’ όψιν τας διατάξεις του άρθρου 59 του Ν.Δ. 496/1974, ως αντικατεστάθη δια του άρθρου 16 του Ν. 369/1976 «περί τροποποιήσεως και συμπληρώσεως του Ν.Δ. 496/1974 περί Λογιστικού των νομικών προσώπων δημοσίου δικαίου», ως ετροποποιήθη μεταγενεστέρως, αποφασίζομεν: Ορίζομεν τον τρόπον λειτουργίας της, παρά τω Γενικώ Λογιστηρίω του Κράτους, Γνωμοδοτικής Επιτροπής Λογιστικού των νομικών προσώπων δημοσίου δικαίου, συσταθείσης δια του εν τω προοιμίω της παρούσης αναφερομένου άρθρου 59 του Ν.Δ. 496/1974, ως αντικατεστάθη δια του άρθρου 16 του Ν. 369/1976, ως ακολούθως: Άρθρον 1. Ο Πρόεδρος της Επιτροπής καταρτίζει την ημερησίαν διάταξιν των προς συζήτησιν θεμάτων, συγκαλεί ταύτην εις τας συνεδριάσεις και διευθύνει τας εργασίας αυτής. Η πρόσκλησις μετά των θεμάτων της ημερησίας διατάξεως επιδίδεται εις τα τακτικά μέλη δύο ημέρας προ της ωρισμένης δια την συνεδρίαν. Εν κατεπειγούση περιπτώσει, δύναται να καλείται η Επιτροπή υπό του Προέδρου αυτής εις έκτακτον συνεδρίασιν άνευ άλλης διαδικασίας. Άρθρον 2. 1.Η Επιτροπή ευρίσκεται εν απαρτία εφ’ όσον παρίστανται τουλάχιστον τέσσαρα (4) εκ των μελών αυτής, περιλαμβανομένου του Προέδρου. 2.Αι αποφάσεις ή γνωμοδοτήσεις της Επιτροπής λαμβάνονται κατά πλειοψηφίαν των παρόντων μελών, εν ισοψηφία επικρατούσης της ψήφου του Προέδρου. 3.Η Επιτροπή αλληλογραφεί δια του Προέδρου αυτής μετά πάσης δημοσίας αρχής ή Ν.Π.Δ.Δ. δια την παροχήν πληροφοριών. Άρθρον 3. Η εισήγησις επί των θεμάτων της ημερησίας διατάξεως ενεργείται υπό του, κατά την παρ. 1 του άρθρου 59 του Ν.Δ. 496/1974, ως αντικατεστάθη δια του άρθρου 16 του Ν. 369/1976, Εισηγητού της Επιτροπής, εκτός εάν ο Πρόεδρος αναθέση την εισήγησιν επί ειδικών θεμάτων εις μέλος της Επιτροπής ή εις τους, κατά την παρ. 2 του ως ανωτέρω άρθρου 59, καλουμένους προς τούτο Εισηγητάς. Άρθρον 4. 1.Η Επιτροπή τηρεί, μερίμνη του Γραμματέως αυτής, πρακτικά των συνεδριάσεων, τα οποία υπογράφονται υπό του Προέδρου των μελών και του Γραμματέως. Εις τα πρακτικά καταχωρίζονται και αι γνώμαι των μειοψηφούντων μελών. 2.Ο Γραμματεύς της Επιτροπής τηρεί το Αρχείον αυτής, επικουρεί δε τον Πρόεδρον εις την άσκησιν των καθηκόντων αυτού. Άρθρον 5. Η ισχύς της παρούσης άρχεται από της δημοσιεύσεως της δια της Εφημερίδος της Κυβερνήσεως. Η παρούσα δημοσιευθήτω δια της Εφημερίδος της Κυβερνήσεως. 